2. ปัจจัยความเสี่ยง

คณะกรรมการบริหารความเสี่ยงของบริษัทฯ ได้มีการประเมินความเสี่ยงของธุรกิจอย่างสม่ำเสมอ
โดยในปี 2552 ได้มีการประเมินความเสี่ยง พร้อมทั้งมีมาตรการลดความเสี่ยงที่อาจจะเกิดขึ้น
ดังต่อไปนี้

2.1 ความเสี่ยงที่เกิดจากปัจจัยภายนอก

2.1.1 ความเสี่ยงเรื่องการควบคุมการใช้ใยหินจากภาครัฐ

ด้วยคณะกรรมการว่าด้วยฉลาก สำนักงานคุ้มครองผู้บริโภค ได้ออกประกาศในราชกิจจานุเบกษา
เรื่องให้ผลิตภัณฑ์ที่มีส่วนประกอบของแร่ใยหินเป็นสินค้าที่ควบคุมฉลาก (ฉบับที่ 27) พ.ศ. 2552
เมื่อวันที่ 23 พฤศจิกายน 2552 ซึ่งมีผลบังคับใช้ภายใน 120 วัน บริษัทฯ
จึงต้องดำเนินการติดฉลากบนผลิตภัณฑ์ที่มีแร่ใยหินเป็นส่วนประกอบตามที่ประกาศไว้
และได้มีมาตรการลดความเสี่ยงจากการใช้ใยหินเป็นส่วนประกอบของผลิตภัณฑ์ ดังนี้

-   บริษัทฯ ได้ผลิตสินค้าที่ไม่มีแร่ใยหินเป็นส่วนประกอบออกสู่ตลาดแล้ว
    เพื่อลดความเสี่ยงและผลกระทบของผลิตภัณฑ์ที่มีแร่ใยหินเป็นส่วนประกอบ
    และเป็นทางเลือกให้กับผู้บริโภค ได้แก่ ผลิตภัณฑ์เจียระไน ทั้งกระเบื้องหลังคา ไม้สังเคราะห์
    และแผ่นผนัง ผลิตภัณฑ์ใหม่ที่มีความหลากหลายในเรื่องของความหนา จากสายการผลิต NT9
    ซึ่งจะออกจำหน่ายต้นปี 2553 ก็จะไม่มีแร่ใยหินเป็นส่วนประกอบเช่นกัน

-   เครื่องจักรของบริษัทฯ บางส่วนได้มีการปรับปรุงให้ผลิตสินค้าได้ทั้ง 2 ชนิดในเครื่องเดียวกัน
    โดยผลิตได้ทั้งที่มีใยหินและไม่มีใยหิน (Dual Machine) เพื่อให้เกิดความคล่องตัว
    ฝ่ายการตลาด ได้มีการติดตาม
    สำรวจพฤติกรรมและความคิดเห็นจากช่องทางการจัดจำหน่ายผ่านพนักงานขาย และผู้บริโภค
    เพื่อรวบรวมข้อมูลประกอบการวิเคราะห์และวางแผนงานในการปรับปรุงเครื่องจักรส่วนที่เหลือเพื่อรองรับตลาดในอนาคต

2.1.2 ความเสี่ยงเรื่องราคาและการขาดแคลนวัตถุดิบ

เนื่องจากวัตถุดิบหลักของบริษัทฯ มีความเสี่ยงในเรื่องของราคาและการขาดแคลน บริษัทฯ
มีมาตรการลดความเสี่ยงเรื่องดังกล่าว ดังนี้

-   ควบคุมสูตรการผลิตโดยการมอบหมายให้ฝ่ายเทคโนโลยี ทำการวิจัยพัฒนาออกแบบสูตรการผลิต
    เพื่อลดต้นทุนการผลิต โดยไม่ให้กระทบกับคุณภาพของผลิตภัณฑ์ เช่น สูตรการใช้เยื่อกระดาษ
    หรือใยหิน เป็นต้น

-   ให้ฝ่ายจัดซื้อหาแหล่งผลิตวัตถุดิบที่มีต้นทุนต่ำ ทั้งในประเทศ และต่างประเทศเพิ่มขึ้น

-   เพิ่มระดับการ Stocks วัตถุดิบ เพื่อลดความเสี่ยงในเรื่องราคาและการขาดแคลนในอนาคต

2.1.3 ความเสี่ยงจากต้นทุนค่าขนส่ง

เนื่องจากสินค้าของบริษัทฯ เป็นสินค้าหนัก แตกหักง่าย
ดังนั้นการขนส่งไปยังร้านลูกค้าจึงเป็นต้นทุนหลักบริษัทฯ
จึงมีมาตรการลดความเสี่ยงจากต้นทุนค่าขนส่ง ดังนี้

-   ใช้มาตรการแบบผสมผสาน (Multimodal transportation) เพื่อลดต้นทุนค่าขนส่ง เช่น
    ใช้การขนส่งทั้งทางรถบรรทุก รถไฟ และเรือ
    ส่งเสริมให้ลูกค้าใช้รถบรรทุกในพื้นที่มารับสินค้าเอง สนับสนุนการวิ่งรถ 2 ขา
    ซึ่งมีผลให้สามารถควบคุมต้นทุนค่าขนส่งได้เป็นที่น่าพอใจ โดยไม่กระทบต่อคุณภาพสินค้า

-   การเปิดตัวศูนย์กระจายสินค้าจังหวัดขอนแก่น
    เพื่อเพิ่มความสะดวกรวดเร็วในการจัดส่งสินค้าในภาคอีสาน
    และรองรับการขายสินค้ารายเล็กๆ ขนาดบ้าน 1 หลัง ได้ทันที

2.1.4 ความเสี่ยงจากการแข่งขันด้านราคา

บริษัทฯ ยังเผชิญกับความเสี่ยงการแข่งขันด้านราคา
อันเนื่องมาจากการชะลอตัวของภาคอสังหาริมทรัพย์ และกำลังการผลิตส่วนเกินของคู่แข่งขัน บริษัทฯ
จึงได้ปรับแผนกลยุทธ์เชิงรุกทั้งด้านการขายและการตลาด
โดยการจัดรายการส่งเสริมการขายร่วมกับผู้แทนจำหน่าย
และเพิ่มจุดกระจายสินค้าทั่วประเทศเพื่อเพิ่มความสะดวกในการเข้าถึงสินค้าของลูกค้า
สร้างฐานตลาดผลิตภัณฑ์แผ่นผนังจาก NT9 ให้ความสำคัญกับการให้บริการก่อนและหลังการขาย
และการจัดส่งที่ตรงเวลา เพื่อสร้างความแตกต่างที่ดีกว่าให้กับสินค้าของบริษัทฯ

2.1.5 ความเสี่ยงจากอัตราแลกเปลี่ยน

บริษัทฯ ไม่มีนโยบายการกู้สกุลเงินต่างประเทศ แต่ในธุรกรรมปกติเกิดจากการนำเข้า วัตถุดิบ
อะไหล่ และอุปกรณ์ที่ใช้ในการผลิตสินค้า ได้มีการสั่งซื้อจากต่างประเทศ ทำให้บริษัทฯ
มีความเสี่ยงจากความผันผวนของอัตราแลกเปลี่ยน
จึงได้มีมาตรการป้องกันความเสี่ยงโดยการทำสัญญาซื้อขายเงินตราต่างประเทศล่วงหน้า
สำหรับการซื้อวัตถุดิบทุกรายการ นับตั้งแต่วันที่วัตถุดิบเป็นกรรมสิทธิ์ของบริษัทฯ และเปิดบัญชี FCD
เพื่อนำเงินสกุลดอลล่าร์สหรัฐจากการขายสินค้าไปต่างประเทศเข้าฝากในบัญชีและเก็บไว้สำหรับชำระค่าสินค้าโดยไม่ต้องแปลงเป็นเงินบาท
เพื่อลดความผันผวนของอัตราแลกเปลี่ยน

2.2 ความเสี่ยงที่เกิดจากปัจจัยภายใน

1.  ความเสี่ยงด้านคุณภาพสินค้า

บริษัทฯ ได้มีมาตรการป้องกันความเสี่ยงด้านคุณภาพสินค้า
โดยมีการตรวจสอบคุณภาพตั้งแต่การตรวจรับวัตถุดิบทุกรายการ ก่อนส่งเข้ากระบวนการผลิต
และมีการตรวจสอบคุณภาพสินค้าทุกกระบวนการผลิต จนได้เป็นสินค้าสำเร็จรูป
เพื่อป้องกันความเสี่ยงด้านคุณภาพสินค้า
หากพบว่าสินค้าชนิดใดมีคุณภาพไม่เป็นไปตามมาตรฐานที่กำหนด จะทำการตรวจสอบ
วิเคราะห์หาสาเหตุว่าเกิดจากกระบวนการผลิตใด เพื่อแก้ไขและป้องกันไม่ให้เกิดปัญหาดังกล่าวอีก

2.  ความเสี่ยงด้านความปลอดภัยระบบเทคโนโลยีสารสนเทศ

ด้วยระบบเทคโนโลยีสารสนเทศและการสื่อสารถือเป็นปัจจัยสำคัญที่ช่วยส่งเสริมการดำเนินธุรกิจและเพิ่มประสิทธิภาพการทำงาน
จึงมีมาตรการป้องกันความเสี่ยงด้านความปลอดภัยจากระบบสารสนเทศ
โดยกำหนดให้เป็นความรับผิดชอบร่วมกันของพนักงานทุกคน
ที่จะต้องใช้ระบบเทคโนโลยีสารสนเทศและการสื่อสารภายใต้ข้อบังคับของกฎหมาย
ระเบียบคำสั่งและมาตรฐานที่บริษัทฯ กำหนด ต้องดูแลรักษาเครื่องคอมพิวเตอร์
และอุปกรณ์ที่รับผิดชอบให้อยู่ในสภาพดี และมีการใช้งานอย่างเหมาะสม

3.  ความเสี่ยงด้านการบริหารและการจัดการของผู้ถือหุ้นรายใหญ่

บริษัทฯ มีสถานะเป็นบริษัทย่อยของบริษัท มายเรียด วัสดุ จำกัด
ซึ่งมีฐานะเป็นผู้ถือหุ้นรายใหญ่ถือหุ้นร้อยละ 73.33
รวมกับหุ้นที่ถือโดยกรรมการที่เป็นตัวแทนของบริษัท มายเรียด วัสดุ จำกัด
แล้วจะมีสัดส่วนการถือหุ้นมากกว่าร้อยละ 75 ซึ่งจะทำให้ บริษัท มายเรียด วัสดุ จำกัด
สามารถควบคุมมติที่ประชุมผู้ถือหุ้นได้ทั้งหมด แต่อย่างไรก็ตาม บริษัทฯ
ได้ปฏิบัติตามข้อพึงปฏิบัติที่ดีสำหรับกรรมการบริษัทจดทะเบียน (Code of Best Practices)
โดยมุ่งมั่นในการดำเนินธุรกิจตามหลักการกำกับดูแลกิจการที่ดี (Good Corporate Governance)
มีจริยธรรมในการปฏิบัติงานและเปิดเผยข้อมูลอย่างโปร่งใส และมีหลักการอนุมัติรายการระหว่างกัน
บุคคลที่อาจมีความขัดแย้งทางผลประโยชน์จะไม่สามารถอนุมัติรายการที่เกี่ยวข้องกับตนได้
คณะกรรมการตรวจสอบจะพิจารณากลั่นกรองให้ความเห็นก่อนทำรายการดังกล่าวแล้วเสนอคณะกรรมการบริษัทฯ
และ/หรือ ที่ประชุมผู้ถือหุ้นเพื่อพิจารณาอนุมัติต่อไป โดยบริษัทฯ
จะเปิดเผยรายการระหว่างกันไว้ในหมายเหตุประกอบงบการเงินของบริษัทฯ